《走厮篇当枣下何纂纂》
清代·姚燮

昔隶走厮班，蓝褛襟无完。畚帚囹圄墙，墨面除矢菅。

今乘薄笨车，出入公府门。公府迎下阶，并坐称弟昆。

文履何橐橐，高冠何轩轩。游蜂自为目，竦鸢自为肩。

狐鍊蛊媚工，虺窃张弛权。居然列𦇢绅，阀屋华楣櫋。

明珰双姣童，抱觯趋玳筵。按簿稽宅田，馀畜千金钱。

金钱民脂膏，田宅公家捐。一朝为若有，道路皆流涎。

道路怵迫徒，趋跄恐难前。或苦身势微，敢愤未敢言。

朝蕣学女萝，上欲松柏缠。黄雀不值庖，乃复同鹰鹯。

岂真天地仁，不于垢腐偏。假可名器轻，心使志士寒。

野烧无久炀，善自戢其奸。缚骭驱黔驴，何炫珊瑚鞭？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。